送羊侯因簡崔帥
作者：陳造
朝代：宋

paragraphs: 殿廬護嚴外蕃宣，崔侯文武能兼全。
石城之政列城先，迄今遺愛春與妍。
爾來淮上提帥權，淮民歌舞且晏眠。
術業可但朝路傳，異域南首爭駢肩。
舊故顧念無愚賢，如我衰病霜滿顛。
眷眷未肯即棄捐，一紙緘春飛墮前。
嬾拙雙足如繞纏，欲往謝之尋回船。
每獨念之幾針氈，叔子北歸氣翩翩。
棋酒辦與君周旋，未醉定復譚臞仙。
知我抱犢方中田，黄堂名酒壓香泉。
淮白不下槎頭鯿，叔子小駐當還轅。
有人北望心拳拳，無使渴德垂饞涎。